Gevierde SA fotograaf vandag ter ruste gelêDavid Goldblatt. Foto: ANA via Gcinda Ndwalane. David Goldblatt, die gevierde fotograaf en ontvanger van die nasionale Orde van Ikhamanga wat Maandag in die ouderdom van 87 dood is, word Dinsdag ter ruste gelê. Die Goodman-galery het sy dood Maandag in ŉ verklaring bevestig. “Ons kondig met groot hartseer aan dat Goldblatt dood is. Hy is in die vroeë oggendure vreedsaam by sy huis in Johannesburg oorlede,” het die galery in ŉ verklaring gesê. Goldblatt was nie net plaaslik bekend nie, maar ook ŉ internasionaal gerekende dokumentêre fotograaf. In ooreenstemming met die Joodse tradisie sal Goldblatt Dinsdag om 12:00 in die Joodse vleuel van die Westpark-begraafplaas begrawe word. Hy laat sy vrou, drie kinders en verskeie kleinkinders agter. Pres. Cyril Ramaphosa het Maandag gesê hy is hartseer oor Goldblatt se afsterwe. “Ons het nog een van ons gevierde fotograwe verloor wat deur sy lens sy naam as een van ons land se bekendste dokumenteerders van die struggles van ons mense opgebou het,” het Ramaphosa gesê. Ramaphosa het gesê Suid-Afrika is trots op Goldblatt se bydrae deur fotografie en het bygevoeg dat hy sy stempel afgedruk het op “ons inklusiewe kultuur”. “Ons wil graag ons diepste medelye aan sy gesin betuig. Mag sy siel in vrede rus.”